Απόφαση του Συμβουλίου

της 17ης Νοεμβρίου 2003

για τη συγκρότηση ομάδας που θα προετοιμάσει τη δημιουργία του οργανισμού στον τομέα της ανάπτυξης αμυντικών δυνατοτήτων, της έρευνας, των προμηθειών και των εξοπλισμών

(2003/834/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Ένωσης, και ιδίως το άρθρο 28 παράγραφος 1,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 2,

Εκτιμώντας τα ακόλουθα:

(1) Στις 19 και 20 Ιουνίου 2003, το Ευρωπαϊκό Συμβούλιο της Θεσσαλονίκης "αναθέτει στα κατάλληλα όργανα του Συμβουλίου να αναλάβουν τις αναγκαίες ενέργειες για τη δημιουργία, κατά τη διάρκεια του 2004, ενός διακυβερνητικού οργανισμού στον τομέα της ανάπτυξης αμυντικών δυνατοτήτων, της έρευνας, των προμηθειών και εξοπλισμών", ο οποίος θα συσταθεί υπό την εξουσία του Συμβουλίου και στον οποίο θα μπορούν να συμμετέχουν όλα τα κράτη μέλη.

(2) Το σχέδιο συνθήκης για τη θέσπιση Συντάγματος της Ευρώπης, το οποίο εκπονήθηκε από την Ευρωπαϊκή Συνέλευση και παρουσιάστηκε κατά τη διάρκεια του Ευρωπαϊκού Συμβουλίου της Θεσσαλονίκης, προβλέπει τη δημιουργία Ευρωπαϊκού Οργανισμού Εξοπλισμών, Ερευνών και Στρατιωτικών Δυνατοτήτων για να προσδιορίζει τις επιχειρησιακές ανάγκες, να προωθεί μέτρα για την ικανοποίησή τους, να συμβάλλει στον προσδιορισμό και, ενδεχομένως, στην υλοποίηση κάθε μέτρου χρήσιμου για την ενίσχυση της βιομηχανικής και τεχνολογικής βάσης του αμυντικού τομέα, να συμμετέχει στον προσδιορισμό ευρωπαϊκής πολιτικής δυνατοτήτων και εξοπλισμών και να επικουρεί το Συμβούλιο των Υπουργών στην αξιολόγηση της βελτίωσης των στρατιωτικών δυνατοτήτων.

(3) Με την απόφαση 2003/664/ΕΚ(1), η επιτροπή των μονίμων αντιπροσώπων συγκρότησε προπαρασκευαστική ομάδα ad hoc για να επιτελέσει εργασίες με αντικείμενο τη δημιουργία του οργανισμού.

(4) Θα πρέπει να συσταθεί προπαρασκευαστική ομάδα εμπειρογνωμόνων που θα πραγματοποιήσει περαιτέρω προπαρασκευαστικές εργασίες για τη δημιουργία του οργανισμού, κατά τα οριζόμενα στα συμπεράσματα του Συμβουλίου της 17ης και 18ης Νοεμβρίου 2003 και στη συνημμένη σε αυτά έκθεση· η εν λόγω ομάδα θα υποστηρίζει το Συμβούλιο και τα αρμόδια όργανά του στις εργασίες τους με σκοπό τη δημιουργία του οργανισμού,

ΑΠΟΦΑΣΙΖΕΙ:

Άρθρο 1

Με την παρούσα απόφαση συγκροτείται ομάδα δημιουργίας του οργανισμού (ΟΔΟ) η οποία θα διαπλάσει τις συνθήκες για την επιχειρησιακή σύσταση και τη λειτουργία του οργανισμού στον τομέα της ανάπτυξης αμυντικών δυνατοτήτων, της έρευνας, των προμηθειών και των εξοπλισμών. Η εντολή, καθώς και τα καθήκοντα και η σύνθεση της ΟΔΟ διαλαμβάνονται στο παράρτημα της παρούσας απόφασης.

Άρθρο 2

Η ΟΔΟ ανήκει στη γενική γραμματεία του Συμβουλίου. Συγκροτείται από τον γενικό γραμματέα/ύπατο εκπρόσωπο (ΓΓ/ΥΕ) και εργάζεται υπό την εξουσία του.

Άρθρο 3

Οι εθνικοί εμπειρογνώμονες για την ΟΔΟ αποσπώνται από κράτη μέλη και προσχωρούντα κράτη στη γενική γραμματεία. Η διαδικασία και τα κριτήρια επιλογής απαριθμούνται στο παράρτημα.

Άρθρο 4

1. Τα κράτη μέλη και τα προσχωρούντα κράτη καλύπτουν τους μισθούς και τα δικαιώματα των εθνικών τους εμπειρογνωμόνων που αποσπώνται στο Συμβούλιο και συμμετέχουν στην ΟΔΟ.

2. Οι αποσπώμενοι υπάλληλοι της ΕΕ εξακολουθούν να αμείβονται από το θεσμικό τους όργανο.

3. Οι λειτουργικές και διοικητικές δαπάνες της ΟΔΟ καλύπτονται από τη γενική γραμματεία του Συμβουλίου ως συνεισφορά σε είδος.

Άρθρο 5

Οι εθνικοί εμπειρογνώμονες που αποσπώνται από τα κράτη μέλη και τα προσχωρούντα κράτη υπάγονται στην απόφαση 2003/479/ΕΚ του Συμβουλίου, της 16ης Ιουνίου 2003, για το καθεστώς που εφαρμόζεται στους αποσπασμένους στη γενική γραμματεία του Συμβουλίου(2) εθνικούς εμπειρογνώμονες και στρατιωτικούς των κρατών μελών, με την επιφύλαξη των δημοσιονομικών διατάξεων των προβλεπομένων στο άρθρο 4 της εν λόγω απόφασης.

Άρθρο 6

Η εντολή της ΟΔΟ λήγει μόλις αρχίσει να λειτουργεί ο οργανισμός, ή στις 31 Δεκεμβρίου 2004, ανάλογα με το ποιά ημερομηνία θα προηγείται.

Άρθρο 7

Η παρούσα απόφαση αρχίζει να ισχύει την ημέρα της έκδοσής της. Δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 17 Νοεμβρίου 2003.

Για το Συμβούλιο

Ο Πρόεδρος

F. Frattini

(1) ΕΕ L 235 της 23.9.2003, σ. 22.

(2) ΕΕ L 160 της 28.6.2003, σ. 72.

ΠΑΡΑΡΤΗΜΑ

ΕΝΤΟΛΗ ΤΗΣ ΟΜΑΔΑΣ ΔΗΜΙΟΥΡΓΙΑΣ ΤΟΥ ΟΡΓΑΝΙΣΜΟΥ

1. Η ομάδα δημιουργίας του οργανισμού (ΟΔΟ) θα διαπλάσει τις συνθήκες για την επιχειρησιακή σύσταση και τη λειτουργία του μελλοντικού οργανισμού, βάσει της έκθεσης της συνημμένης στα συμπεράσματα του Συμβουλίου. Η ΟΔΟ στηρίζει το Συμβούλιο και τα αρμόδια όργανά του στις εργασίες τους με σκοπό τη δημιουργία του οργανισμού. Η ΟΔΟ θα προωθήσει τις εργασίες όσον αφορά:

- τις δημοσιονομικές, νομικές και διοικητικές πτυχές (συμπεριλαμβανομένου του προϋπολογισμού και του προσωπικού) της δημιουργίας του οργανισμού και της εσωτερικής του οργάνωσης,

- τη δημιουργία του οργανισμού και δη τα καθήκοντά του στον τομέα της ανάπτυξης αμυντικών ικανοτήτων, της έρευνας, των προμηθειών και των εξοπλισμών.

2. Η ΟΔΟ αναλαμβάνει καθήκοντα τον Ιανουάριο του 2004. Η ΟΔΟ εκπληρώνει την αποστολή της υπό την εποπτεία του Συμβουλίου από το οποίο δέχεται οδηγίες. Εντός του πλαισίου αυτού, ο αρχηγός της ΟΔΟ υποβάλλει τακτικά, μέσω της ad hoc προπαρασκευαστικής ομάδας, έκθεση προς την ΕΜΑ και την ΕΠΑ για την πρόοδο των εργασιών της ομάδας. Η ΟΔΟ αντλεί από την εμπειρία της στρατιωτικής επιτροπής της ΕΕ μέσω της ΕΠΑ και, με τρόπο που μέλλει να καθοριστεί, των εθνικών διευθυντών εξοπλισμών της ΕΕ.

3. Η ΟΔΟ θα υποβάλει έως τα τέλη Απριλίου του 2004 προτάσεις προς το Συμβούλιο μέσω της ad hoc προπαρασκευαστικής ομάδας, με σκοπό να εκδοθούν οι απαραίτητες αποφάσεις από το Συμβούλιο έως τον Ιούνιο του 2004. Οι προτάσεις αυτές περιλαμβάνουν τις διοικητικές και υλικοτεχνικές πτυχές του μελλοντικού οργανισμού, το δημοσιονομικό του πλαίσιο και ένα προσχέδιο του πρώτου επιχειρησιακού του προγράμματος. Μόλις αρχίσει να λειτουργεί ο οργανισμός, ή στις 31 Δεκεμβρίου 2004, ανάλογα με το ποιά ημερομηνία θα προηγείται, η εντολή της ΟΔΟ θα έχει εκπληρωθεί.

4. Η ΟΔΟ δεν είναι προπαρασκευαστική ομάδα του Συμβουλίου.

ΚΑΘΗΚΟΝΤΑ ΤΗΣ ΟΔΟ

5. Η ΟΔΟ θα πρέπει να προετοιμάσει, έως τα τέλη Απριλίου του 2004 και βάσει της έκθεσης της συνημμένης στα συμπεράσματα του Συμβουλίου της 17ης και 18ης Νοεμβρίου 2003:

α) συνολικό σχέδιο για τη σύσταση του οργανισμού, στο οποίο θα περιλαμβάνονται τα ακόλουθα:

- δομή και οργάνωση του οργανισμού,

- εσωτερικές μέθοδοι και διαδικασίες εργασίας που θα υιοθετήσει ο οργανισμός προκειμένου να επιτελεί τις λειτουργίες και τα καθήκοντά του,

- προτάσεις για τις εργασιακές σχέσεις του οργανισμού με τα όργανα του Συμβουλίου και την Επιτροπή,

- προτάσεις για τις προσήκουσες σχέσεις με τις OCCAR, WEAG/WEAO, L.ο.I και σχέδια για την ανάπτυξη των σχέσεων αυτών,

- διατάξεις όσον αφορά τον προϋπολογισμό, τα διοικητικά και την επάνδρωση (καθώς και σχέδια εντολών για βασικά όργανα και διορισμούς κατά περίπτωση),

- προσχέδιο του πρώτου επιχειρησιακού προγράμματος στους ακόλουθους τομείς: ανάπτυξη αμυντικών δυνατοτήτων· συνεργασία στον τομέα των εξοπλισμών· ενίσχυση της βιομηχανικής και τεχνολογικής βάσης στον τομέα της άμυνας· δημιουργία ανταγωνιστικής ευρωπαϊκής αγοράς στον τομέα του αμυντικού εξοπλισμού και προαγωγή της έρευνας,

- λεπτομερές χρονοδιάγραμμα και χάρτη πορείας για την υλοποίηση·

β) στοιχεία ενός σχεδίου κοινής δράσης για τη δημιουργία του οργανισμού.

ΑΡΧΗΓΟΣ ΤΗΣ ΟΔΟ ΚΑΙ ΣΥΝΘΕΣΗ ΤΗΣ

Η σύνθεση της ΟΔΟ θα πρέπει να αντιπροσωπεύει τους τέσσερις τομείς δραστηριοτήτων του οργανισμού, σύμφωνα με όσα δηλώνονται στα συμπεράσματα του Ευρωπαϊκού Συμβουλίου της Θεσσαλονίκης.

Της ΟΔΟ θα προσταται αρχηγός ομάδας τον οποίον θα διορίσει ο ΓΓ/ΥΕ κατόπιν διαβουλεύσεων με το Συμβούλιο και την Επιτροπή εξ υποψηφίων που θα προτείνουν τα κράτη μέλη, τα προσχωρούντα κράτη και τα θεσμικά όργανα της ΕΕ. Οι υποψήφιοι αυτοί θα πρέπει να έχουν σοβαρή πείρα και να είναι επαοντες του τομέα της ανάπτυξης αμυντικών ικανοτήτων, της έρευνας, των προμηθειών και του εξοπλισμού, να έχουν δε καλή γνώση της λειτουργίας της ΕΕ, και ειδικότερα της ΚΕΠΠΑ και της ΕΠΑΑ.

Η ομάδα θα απαρτίζεται από:

- εθνικούς εμπειρογνώμονες αποσπασμένους από τα κράτη μέλη και τα προσχωρούντα κράτη στη γενική γραμματεία του Συμβουλίου, σύμφωνα με ειδικές προδιαγραφές καθηκόντων,

- υπαλλήλους των ευρωπαϊκών θεσμικών οργάνων.

Η Επιτροπή αποσπά έναν ή περισσότερους υπαλλήλους στην ΟΔΟ.

Τα μέλη της ΟΔΟ επιλέγονται από τον ΓΓ/ΥΕ σε συνεννόηση με τον αρχηγό της ΟΔΟ, σε όσο το δυνατόν ευρύτερη γεωγραφική βάση, ενεργούν δε με διεθνή ιδιότητα.

Κατά κανόνα, επιδίωξη των προσλήψεων θα είναι να εξασφαλιστούν υπέρ της ΟΔΟ οι υπηρεσίες υπαλλήλων που θα διαθέτουν ικανότητα και αποτελεσματικότητα ανωτάτης στάθμης.